b'\n_START_ARTICLE_\nLeptis Magna\n_START_SECTION_\nIstorija\n_START_PARAGRAPH_\nLeptis Magna buvo did\xc5\xbeiausias Tripolitanijos miestas, \xc4\xafkurtas\xc2\xa0\xe2\x80\x93 X a. pr. m. e. finikie\xc4\x8di\xc5\xb3 i\xc5\xa1 Tyro ar Sidono kaip prekybinis uostas, VI\xc2\xa0\xe2\x80\x93 III a. pr. m. e. priklaus\xc4\x97 Kartaginai. IV a. pr. m. e. Kartaginai tapus viena galingiausi\xc5\xb3 Vidur\xc5\xbeemio j\xc5\xabros regiono valstybi\xc5\xb3 Leptis Magna i\xc5\xa1augo. II p\xc5\xabn\xc5\xb3 karo pabaigoje 202 m. pr. m. e. atiteko Senov\xc4\x97s Romos s\xc4\x85jungininkui Numidijos karaliui Masinisai, bet fakti\xc5\xa1kai buvo savaranki\xc5\xa1kas miestas. Po 146 m. pr. m. e. III p\xc5\xabn\xc5\xb3 karo\xc2\xa0\xe2\x80\x93 Romai. 23 m. pr. m. e. tapo Prokonsulin\xc4\x97s Afrikos provincijos dalimi. Valdant imperatoriui Trajanui tapo kolonija._NEWLINE_Suklest\xc4\x97jo Sever\xc5\xb3 dinastijos laikais (193\xe2\x80\x93235\xc2\xa0m.); mieste gim\xc4\x99s imperatorius Septimijus Severas atleido miestie\xc4\x8dius nuo turto mokes\xc4\x8di\xc5\xb3. IV a. Leptis Magn\xc4\x85 puldin\xc4\x97jo dykum\xc5\xb3 gentys, 439\xc2\xa0m. nukariavo vandalai, 523\xc2\xa0m. u\xc5\xbe\xc4\x97m\xc4\x97 berberai, 642\xc2\xa0m. sugriov\xc4\x97 arabai. VIII a. miestas apleistas, ilgainiui j\xc4\xaf u\xc5\xbepust\xc4\x97 sm\xc4\x97lis.\n_START_SECTION_\nTyrimai\n_START_PARAGRAPH_\n1920\xc2\xa0m. Leptis Magn\xc4\x85 prad\xc4\x97jo kasin\xc4\x97ti ital\xc5\xb3 ir Libijos Antikinio palikimo tarnybos archeologai, nuo 1994\xc2\xa0m. vykdomi kompleksiniai tyrimai. Tirtas I a. amfiteatro, 410\xc2\xa0m ilgio kolonados, vedan\xc4\x8dios \xc4\xaf uost\xc4\x85 (193\xe2\x80\x93207\xc2\xa0m.), Severo arba triumfo arkos (apie 203\xc2\xa0m.), Septimijaus Severo forumo, II a. \xc5\xa1ventykl\xc5\xb3, vad. Adriano pir\xc4\x8di\xc5\xb3, nimf\xc4\x97jo, tetrapilono, spalvota mozaika puo\xc5\xa1t\xc5\xb3 gyvenam\xc5\xb3j\xc5\xb3 nam\xc5\xb3 ir aik\xc5\xa1\xc4\x8di\xc5\xb3 liekanos, 460\xc2\xa0m ilgio stadionas. Rasta daug skulpt\xc5\xabr\xc5\xb3. Yra i\xc5\xa1lik\xc4\x99 daug rom\xc4\x97ni\xc5\xa1kojo laikotarpio statini\xc5\xb3 griuv\xc4\x97si\xc5\xb3, kurie u\xc5\xbeima 4 ha plot\xc4\x85. Dauguma pastat\xc5\xb3 statyti Septimijaus Severo laikais. Radinius saugo Leptis Magnos muziejus. Nuo 1982\xc2\xa0m. Pasaulio paveldo paminklas, gausiai lankomas turist\xc5\xb3.'